Παύλος, πρώην Διάδοχος της Ελλάδας

Ο  Πρίγκιπας Παύλος, διάδοχος του Βασιλείου της Ελλάδας (20 Μαΐου 1967) είναι το δεύτερο παιδί και ο πρώτος γιος του Βασιλιά των Ελλήνων Κωνσταντίνου Β΄ και της συζύγου Βασίλισσας των Ελλήνων Άννας Μαρίας.

Βιογραφία
Γεννήθηκε στις 20 Μαΐου 1967 ως πρίγκιπας Παύλος της Ελλάδος και της Δανίας στα θερινά Ανάκτορα του Τατοΐου στην Αθήνα.

Μεγάλωσε στη Ρώμη, όπου ήταν η μόνιμη έδρα του βασιλιά Κωνσταντίνου, έπειτα από το αποτυχημένο αντιπραξικόπημα της 13ης Δεκεμβρίου 1967 ενάντια στη δικτατορία των Συνταγματαρχών και τη φυγή του από την Ελλάδα. Μετά το 1973 η βασιλική οικογένεια μετακόμισε στο Λονδίνο. 

Αρχικά φοίτησε στο Ελληνικό Κολλέγιο του Λονδίνου και στην συνέχεια στο κολλέγιο UWC-USA στο Νέο Μεξικό των ΗΠΑ.  Συνέχισε τις σπουδές του στο πανεπιστήμιο Georgetown στην Ουάσιγκτον απ' όπου πήρε πτυχίο και διδακτορικό στις διεθνείς σχέσεις. Για τρία χρόνια (1987-1990) υπηρέτησε στον Βρετανικό Στρατό, στην Φρουρά των Σκώτων Βασιλικών Δραγόνων (Royal Scots Dragoon Guard) και αποσύρθηκε με τον βαθμό του υπολοχαγού.  

Παντρεύτηκε την 1η Ιουλίου 1995 στον Καθεδρικό Ναό της Αγίας Σοφίας στο Λονδίνο την Μαρί Σαντάλ Μίλλερ  και μαζί απέκτησαν πέντε παιδιά: την Μαρία Ολυμπία        (γεν. 1996), τον Κωνσταντίνο Αλέξιο (γεν. 1998) , τον Αχιλλέα Ανδρέα (γεν. 2000) , τον Οδυσσέα Κίμωνα (γεν. 2004) και τον Αριστείδη Σταύρο (γεν. 2008). Ζει με την οικογένειά του στην Νέα Υόρκη.

Στις 19 Σεπτεμβρίου του 2022 ήταν επίσημος προσκεκλημένος στην Κρατική Κηδεία της Βασίλισσας Ελισάβετ Β' του Ηνωμένου Βασιλείου μαζί με πολλά μέλη βασιλικών οικογενειών από την Ευρώπη και τον κόσμο. Παρευρέθηκε στην κηδεία με την μητέρα του και την σύζυγό του.

Επάγγελμα 
Σύμφωνα με δημοσιεύματα, ο Παύλος εργαζόταν στην Global Family Partners, η οποία ενδιαφερόταν για την εξαγορά του Ιπποδρομιακού στοιχήματος στην Ελλάδα το 2014. Σύμφωνα με το Βήμα «Στην ιστοσελίδα του GFP εμφανίζεται ως εταίρος του σχήματος και ο κ. Παύλος Γλύξμπουργκ, πρωτότοκος γιος του τέως βασιλιά της Ελλάδας Κωνσταντίνου. Αναφέρεται μάλιστα ότι αξιοποίησε γνωριμίες-«κλειδιά» του οικογενειακού του περιβάλλοντος και τη δεκαπενταετή εμπειρία του ως συμβούλου και διαχειριστή κεφαλαίου για λογαριασμό οικογενειών, κάτι που είχε ως αποτέλεσμα τη συγκέντρωση επενδυτικού κεφαλαίου άνω του 1 δισ. ευρώ».

Γενεαλογία
Η καταγωγή του Παύλου διαδόχου της Ελλάδας, προέρχεται από πολλούς Οίκους της Ευρώπης και μπορεί να ανιχνευθεί σε βάθος πολλών γενεών. Επίσης ο διάδοχος Παύλος, όπως και πολλοί ευγενείς τής Ευρώπης, έχει βυζαντινές ρίζες από την Κωνσταντινούπολη, από τους Οίκους των Παλαιολόγων, Λασκάρεων, Αγγέλων, Κομνηνών, Μακεδόνων κ.ά. Από τους προγόνους του τέτοια καταγωγή έχουν: ο Οίκος του Όλντενμπουργκ από τον Φρειδερίκο Α΄ της Δανίας και μετά, ο Οίκος των Γουέλφων από τον Ερνέστο Αύγουστο, εκλέκτορα του Αννόβερου και μετά, ο Οίκος των Ασκάνια-Άνχαλτ από τον Όθωνα Ε΄, μαργράβο του Βρανδεμβούργου και μετά, ο Οίκος του Σλέσβιχ-Χόλσταϊν-Γκότορπ από τον Παύλο, Αυτοκράτορα της Ρωσίας και μετά, ο Οίκος της Σαβοΐας από τον Αμεδαίο ΣΤ΄ και μετά, ο Οίκος της Έσσης από τον Γουλιέλμο ΣΤ΄ και μετά, ο Οίκος του Νάσσαου από τον Φρειδερίκο Ερρίκο και μετά, κ.ά.

<center>

Παραπομπές

Πηγές
 
 
 
 
 
 Καδδάς, Αναστάσιος Γ. «Η Ελληνική Βασιλική Οικογένεια», Εκδόσεις Φερενίκη (2010)
 Ανδρέας Μέγκος «Εραλδικά Σύμβολα και Διάσημα του Βασιλείου της Ελλάδος», Εκδόσεις Στέμμα (2015)
 Εκδόσεις Στέμμα, «Κανονισμός Εθιμοταξίας και Τελετών της Βασιλικής Αυλής» (2016)

Παύλος
Παύλος
Παύλος
Έλληνες ευγενείς
Δανοί ευγενείς
Πρίγκιπες της Δανίας